Ifølge flere italienske medier er en ung pige blevet overfaldet af en gruppe på fire ved en restaurant ved Gardasøen

Ved du noget? Tip os på 1224@eb.dk eller sms/mms på 1224 (alm. takst)

En ung dansk kvinde er blevet voldtaget af flere personer under en ferie til Gardasøen i Italien.

Det skriver flere lokale aviser heriblandt Bresciaoggi, il Giornale, la Repubblica og den statslige tv- og radiokanal Rai News.

Ifølge medierne skete voldtægten på Brescia-siden af Gardasøen.

Voldtægten skulle være sket udenfor en restaurant, hvor fire mænd voldtog hende på en parkeringsplads.

Ifølge aviserne er der tale om en italiener og tre udlændinge.

Den unge kvinde er blevet undersøgt på et hospital i nærheden.

Ifølge il Giornale, Rai News og la Repubblica blev pigen fundet af en gruppe drenge.

Alle medierne beretter, at der er god overvågning i området, som politiet har sikret, og at politiet desuden har fået gode beskrivelser af gerningsmændene fra den gruppe drenge, der fandt den unge kvinde.

Ekstra Bladet har været i kontakt med Udenrigsministeriets Borgerservice, som ikke har modtaget nogen henvendelser, og derfor ikke kan oplyse yderligere.

Ifølge aviserne har den unge kvinde forladt stedet med sin familie, og de er rejst hjem til Danmark.